વાત એમ બની કે ૧૯૧૦માં જ્યારે જાપાન માર્ગે હું અમેરિકા જતો હતો ત્યારે શેંઘાઇમાં એક અમેરિકન ગૃહસ્થ જોડે મારે મિત્રાચારી થઇ હતી અને તે પરિપક્વ થતાં, મારું આગલું પ્રોગ્રામ રદ કરી, તેણે અને મેં પાસિફિક મહાસાગરના કેટલાક અપરિચિત ટાપુઓની મુલાકાતે જવાનું નક્કી કર્યું હતું. તે પ્રમાણે એક વખત ન્યુઝીલેંડ. ઓસ્ટ્રેલીયા, ફોરમોસા, કેપ્ટન કુકનો ટાપુ અને તેવા બીજા કેટલાંક ટાપુ જેનાં નામ તેમની ફોઇબાઓએ પાડ્યાં નહોતા તેની ભેટ લેતાં ફોરમોસાથી દૂર અને બીજા કોઇપણ જાણીતા સ્થળથી દૂર એવા પાસિફિકના મધ્યબિંદુએ આવેલા શામુશા ટાપુમાં અમે જઇ ચઢ્યા. એ નામ પણ અમે જ આપેલું. તેનું દેશી નામ તો જુદું જ હતું. અને ત્યાંના દેશીઓએ અમને તે ઘણી વખત ગોખાવ્યા છતાં તે યાદ નહિ રહેવાથી, તે લોકની બોલીમાં વારંવાર આવતા ‘શામુશા’ શબ્દ ઉપરથી અમે તેને એ નામ આપી દીધું હતું.